Bonaventura Duda
<s>Fra Bonaventura Duda (Rijeka, 14. siječnja 1924.</s><s>Varaždin, 3. kolovoza 2017.) bio je hrvatski teolog, bibličar, franjevac i dopisni član Hrvatske akademije znanosti i umjetnosti.</s>

<s>Životopis 
Duda, (Roko) Bonaventura rođen je u Rijeci 14. siječnja 1924. godine.</s><s>Podrijetlom je s otoka Krka, iz mjesta Krasa, gdje je pohađao osnovnu školu (1929.-1933.).</s><s>Nakon dva razreda građanske škole na Sušaku, pohađa u Varaždinu Franjevačku klasičnu gimnaziju (1935.-1944.).</s><s>U Franjevački red stupa 14. kolovoza 1941. godine i tada uzima ime fra Bonaventura.</s><s>Studirao je na Katoličkom bogoslovnom fakultetu u Zagrebu (1944.-1950.).</s><s>U tom razdoblju profilirao se i kao glazbenik uz tadašnjeg orguljaša franjevačke crkve u Zagreb, fra Kamila Kolba.</s><s>Za svećenika je zaređen 15. siječnja 1950. godine, a u prosincu 1952. postiže gradus licencijata iz teologije.</s><s>Od jeseni 1954. do lipnja 1957. nalazi se na poslijediplomskome studiju u Rimu, najprije na Antonianumu (1954.-1955.), gdje je doktorirao iz teologije, a potom na Papinskome biblijskome institutu (1955.-1957.), gdje je postigao biblijski licencijat.</s>

<s>Istaknuti je biblijski prevoditelj i promicatelj duha Drugoga vatikanskog koncila.</s><s>S franjevcem Zorislavom Lajošem pokreće list Glas s koncila iz kojega će nastati današnji Glas Koncila (1963.).</s><s>Pokretač je i (s J. Kaštelanom) glavni urednik prijevoda Biblije u izdanju Stvarnosti (1968.).</s><s>Preveo je (s J. Fućkom) Novi zavjet i priredio novi hrvatski Lekcionar (od 1969.).</s><s>Sudjelovao je u osnivanju nakladničke kuće Kršćanska sadašnjost i Teološkog društva Kršćanske sadašnjosti (od 1968.).</s><s>Dobitnik je znanstvene nagrade  Annales Pilar Instituta društvenih znanosti Ivo Pilar za 2004. godinu.</s><s>Od 2010. dopisni je član Hrvatske akademije znanosti i umjetnosti u Razredu za društvene znanosti.</s>

<s>Usto, fra Bonaventura je dugogodišnji propovjednik u crkvi Sv. Franje na Kaptolu, gdje je od 1981. do 2009. svake nedjelje predvodio misu u 11 sati, a njegove su propovijedi uvijek bile rado slušane.</s>

<s>Lik fra Bonaventure Dude dokumentirala je Ljiljana Bunjevac Filipović u dokumentarnom filmu 'Manji brat - fra Bonaventura Duda (2009.), čija je scenaristica i redateljica.</s>

<s>Fra Bonaventura preminuo je 3. kolovoza 2017. u samostanu Sv. Ivana Krstitelja u Varaždinu.</s>

<s>Glavna djela 
 Sjeme je Riječ Božja ( 1987.)
 Sijač je Sin Čovječji (1989.)
 U plemenitu srcu (1990.)
 Koncilske teme (1995.)
 U svjetlu Božje riječi (2000.).</s>

<s>Izvori</s>

<s>Vanjske veze 
 Hrvatska akademija znanosti i umjetnosti: Bonaventura, fra Duda (osobna stranica)
 hrcak.srce.hr – Radovi fra Bonaventure Dude 
 hrcak.srce.hr – Bogoslovska smotra, Vol.58 No.1 Travanj 1988./Bonaventura Duda: Sjeme je Božja riječ</s>

<s>Hrvatski teolozi
Hrvatski franjevci
Članovi HAZU
Biografije, Rijeka</s>

